Денис Левертов
Разходка в дъжда

Превод от английски: Леда Милева, —

chitanka.info

Един стар негър — лицето му блести

златистобронзово, като изваден от водата камък,

под уличната лампа — разхожда две

несъразмерни кучета в дъжда

по стихналия привечерен булевард.

Малкото куче с гладък косъм иска да се спре,

заинтригувано от съблазнителния дъх на кофата за смет,

но къдравото едро куче иска да върви нататък;

блестящият окъпан тротоар му обещава

нечакани и примамливи срещи.

Засилва се дъждът. Старикът, гологлав,

усмихнат, нещо си мърмори.

Проблясват светофарите и в дългия тунел на булеварда

червеният цвят се понася като ехо. Старикът

се колебае между различните желания на двете кучета.

Готови да поемат през града, те тримата

са странно свързани — от близостта един до друг, от радост,

от времето дъждовно, от уличните ъгли,

от леките си разногласия,

от несмущаваното си мълчание.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.